Ο **Σωκράτης** από τη Δυναστεία των Νικομηδιδών ήταν ένας πρίγκιπας του βασιλικού οίκου της Βιθυνίας, κατά την ελληνιστική εποχή, ο οποίος κυβέρνησε για μία σύντομη χρονική περίοδο τον 1ο αιώνα π.Χ. Πατέρας του ήταν ο Νικομήδης Γ' ο Ευεργέτης.

Βιογραφικά στοιχεία
-------------------

Ο Νικομήδης Γ' είχε ήδη έναν νόμιμο γιο από τη σύζυγό του, την Αριστονίκη, ο οποίος βασίλεψε αργότερα με το όνομα Νικομήδης ο Φιλοπάτωρ. Ωστόσο απέκτησε κι έναν γιο ακόμη, τον Σωκράτη, από την παλλακίδα του, την Αγνή. Γύρω στο 94 π.Χ. ο Νικομήδης έστειλε την Αγνή και τον γιο της στην Κύζικο, την ιδιαίτερή της πατρίδα, μαζί με 500 τάλαντα για την ανατροφή του.

Αργότερα ο Σωκράτης έγινε δεκτός με τιμές από τον βασιλιά του Πόντου, Μιθριδάτη τον Ευπάτορα, ο οποίος επωφθαλμιούσε τα εδάφη της Βιθυνίας. Ο Μιθριδάτης του έδωσε το τιμητικό όνομα *«ο Χριστός»*. Ο Σωκράτης μετέβη κατόπιν στη Ρώμη προκειμένου να διεκδικήσει τον θρόνο της Βιθυνίας. Όταν οι προσπάθειές του αποδείχτηκαν άκαρπες, ντροπιασμένος δεν επέστρεψε στον Μιθριδάτη, αλλά κατέφυγε στην Εύβοια, στο σπίτι κάποιου Κορνηλίου, Ρωμαίου από την τάξη των ιππέων. 

Όταν οι Ρωμαίοι διέταξαν τον Μιθριδάτη να επιστρέψει την Καππαδοκία στον Αριοβαρζάνη Α' τον Φιλορωμαίο, ο οποίος είχε κάνει προσφυγή σε εκείνους, ο βασιλιάς υπάκουσε τη διαταγή, ωστόσο διέθεσε στον Σωκράτη ένα στρατό, με τον οποίο ο τελευταίος πήρε στα χέρια του την εξουσία της Βιθυνίας από τον Νικομήδη τον Φιλοπάτορα, που ήταν ο εκλεκτός των Ρωμαίων. Τα γεγονότα αυτά έλαβαν χώρα γύρω στο 92 με 90 π.Χ.

Ωστόσο, η Ρώμη αντέδρασε και αρνήθηκε να δεχτεί την παρουσία του Σωκράτη στον θρόνο. Την περίοδο που βρισκόταν σε διαπραγματεύσεις με τον Μιθριδάτη, εξέφρασε τη δυσαρέσκειά της για το θέμα, με αποτέλεσμα ο Μιθριδάτης να φροντίσει ο ίδιος για την εξόντωση του πρώην ευνοουμένου του, προκειμένου να τους εξευμενίσει.

Χρονολόγιο
----------

| Έτος (π.Χ.) | Γεγονός |
| --- | --- |
|  |
|  | Γέννηση του **Σωκράτη**, γιου του Νικομήδη Γ' του Ευεργέτη και της παλλακίδας του, Αγνής. |
| περ. 94 π.Χ. | Η Αγνή αναχωρεί με τον γιο της για την πατρίδα της, την Κύζικο. |
| 94 π.Χ. | Ο Νικομήδης Δ' διαδέχεται τον πατέρα του, Νικομήδη Γ', στον θρόνο της Βιθυνίας. |
|  | Ο Σωκράτης γίνεται δεκτός με τιμές από τον βασιλιά του Πόντου, Μιθριδάτη Στ'. |
|  | Μετάβαση του Σωκράτη στη Ρώμη, όπου μάταια προσπαθεί να διεκδικήσει τον θρόνο της Βιθυνίας. |
|  | Ο Σωκράτης διαμένει για μια περίοδο στην Εύβοια. |
| περ. 92 π.Χ. | Ο Σωκράτης λαμβάνει από τον Μιθριδάτη στρατό, τον οποίο χρησιμοποιεί για να ανέλθει στον θρόνο της Βιθυνίας. |
|  | Ο ίδιος ο Μιθριδάτης Στ' θανατώνει τον Σωκράτη για να εξευμενήσει τη Ρώμη. |

Πηγές
-----

* Justinus, *«Επιτομή της Ιστορίας του Πομπήιου Τρώγου»*
* Granius Licinianus, *«Ιστορία»*
* Αππιανός, *«Ρωμαϊκή Ιστορία: Μιθριδατικοί Πόλεμοι»*
* Μέμνων, *«Ιστορία της Ηράκλειας»*

Παραπομπές
----------

1. 1 2  Granius Licinianus, Βιβλίο 35
2. ↑  Αππιανός, 10 Αρχειοθετήθηκε 2011-07-21 στο Wayback Machine.
3. ↑  Μέμνων, 22
4. ↑  Justinus, 38.5

Δείτε επίσης
------------

* Βιθυνία
* Ελληνιστική περίοδος

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Ηγεμόνες της Βιθυνίας |
| --- |
|  |
| 
* Δύδαλσος
* Βοτείρας
* Βας
* Ζιποίτης Α΄
* Νικομήδης Α΄ Φιλέλληνας
* Ζιποίτης Β΄
* Ζιαήλας
* Προυσίας Α΄ Χωλός
* Προυσίας Β΄ Κυνηγός
* Νικομήδης Β΄ Επιφανής
* Νικομήδης Γ΄ Ευεργέτης
* Νικομήδης Δ΄ Φιλοπάτωρ
* Σωκράτης Χρηστός
 |
|  |
| 
Άλλα πρόσωπα |

 |